Rhadamanthys
Rhadamanthys er i græsk mytologi konge og lovgiver på Kreta, søn af Zeus, bror til Minos og Sarpedon. Efter sin død blev den retfærdigt dømmende Rhadamanthys ifølge nogle kilder dommer i Elysion, ifølge andre i Hades sammen med Minos og Aiakos. Måske forestillede man sig oprindelig, at dommerne afgjorde stridigheder mellem de døde, men fra ca. 500 f.v.t. blev opfattelsen, at de sidder til doms over den dødes levned.